Тошкент вилоят прокуратураси томонидан вилоят идораларида коррупция ҳолатлари ва уларни олдини олиш мавзусига бағишланган идоралараро йиғилиш ўтказилди. | Прокуратура\nВидеоселектор тарзида ўтказилган йиғилишда вилоят ҳокими Р.Қ.Холматов, секторлар раҳбарлари, тегишли давлат идоралари ва мутасадди ташкилотлар раҳбарлари ҳамда масъул ходимлари иштирок этди. Танқидий ва таҳлилий руҳда ўтган йиғилишда Тошкент вилоят прокурори С.И.Самадов маъруза қилиб, коррупция ҳолатига йўл қўйган идора ва ташкилотлар бўйича аниқ мисоллар билан тўхтатилиб ўтди.\nТаассуфки, вилоятимизда сўнгги икки йилда 413 нафар мансабдорлар турли кўринишдаги коррупциявий жиноятларни содир этганлиги учун жавобгарликка тортилди.\nБундай жиноятлар оқибатида етказилган моддий зарар миқдори 42 млрд. сўмдан ошади.\nСўнгги икки йилда вилоят бўйича, аҳамият беринг, 49 млрд. сўм бюджет маблағларини талон – торож қилиш ҳолатлари аниқланиб, бу қилмишлар учун 481 нафар шахс жиноий жавобгарликка тортилди.\nБундай ҳолатлар, асосан, қурилиш, қишлоқ ва сув хўжалиги, банк, энергетика, таълим ва соғлиқни сақлаш соҳалари ҳисобига тўғри келади.\nШу ўринда, бюджет маблағларининг рационал тақсимланиши ва мақсадли ишлатилиши юзасидан давлат назоратига масъул – молия органлари ўзига юклатилган вазифаларни талаб даражасида бажармаётганлигини ҳам айтиб ўтишимиз керак.\nЭътибор беринг, 2018 – 2019 йиллар ва жорий йилда ҳуқуқни\nмуҳофаза қилувчи органлар ташаббуси билан ўтказилган текширишларда, 35 млрд. сўмлик талон – торожликлар фош этилган бир пайтда, давлат молиявий назорати идоралари ташаббуси билан 18,6 млрд. сўмлик ёки қарийб икки баробар кам талон – торожлик ҳолатлари аниқланган.\nЎтган даврда прокуратура ташаббуси билан мазкур йўналишда ўтказилган текширишларда 10 та жиноят иши қўзғатилган.\nМасалан, вилоят мактабгача таълим бошқармаси бош иқтисодчиси Х. янги қурилаётган мактабгача таълим муассасаларини жиҳозлаш учун, ўзи норасмий раҳбарлик қилаётган “Aброр тех таъминот” МЧЖдан музлатгич ва бошқа маиший буюмларни жами 258 млн. сўмга юқори нархда харид қилган.\nЁки, ушбу бошқарма бошлиғи ўринбосари А. сохта танловлар ўтказиб, “Хур Техно” МЧЖдан мебель жиҳозларини 486 млн. сўмга юқори нархда харид қилиб, бюджет маблағларини талон-торож қилган.\nМазкур ҳолатлар юзасидан ЖКнинг 167-моддаси 3-қисми билан жиноят ишлари қўзғатилиб, тергов ҳаракатлари олиб борилмоқда.\nСўнгги икки йилда молия органларининг 7 нафар ходими коррупция ва суиистеъмолчиликларга қул ургани учун жиноий жавобгарликка тортилди.\nБу идорада асосан, аниқланган қонун бузилиши ҳолатларини яшириш, текшириш ўтказмаслик, бюджетдан ажратилган маблағни ўз вақтида ўтказиб бермаслик, шунингдек штатларни белгилаш жараёнида суиистеъмолчиликлар содир этилмоқда.\nМасалан, Олмалиқ шаҳар молия бўлими бошлиғининг 1 – ўринбосари Э. туғруқ комплекси бош шифокори Т.дан комплексга қўшимча 10 та штат ажратиш масаласини ҳал қилиб бериш эвазига 800 доллар олганлиги учун суд ҳукми билан жазога тортилди.\nЁки, Молиявий назорат бошқармаси ходими Н. Тошкент вилояти ихтисослаштирилган маданият мактаби директори Ахмаджоновадан текширишда зарар миқдорини оширмаслик эвазига 1.400 АҚШ долларини пора тариқасида олаётган вақтида жиноят устида ушланган.\nЭнг ташвишлиси, бюджет назоратига масъул ушбу тизимнинг ўзида ҳам бюджет маблағлари тап тортмасдан, талон – торож қилинмоқда.\nБюджетдан ташқари Пенсия жамғармасининг 9 нафар ходими пенсия учун ажратилган маблағларни талон – торож қилганлиги ва бошқа суиистеъмолчиликлари учун қонун олдида жавоб берди.\nМасалан, жамғарманинг Пискент тумани бўлими бош инспектори М. “Халқ банки” кассири Ҳ. билан бирга, аҳамият беринг, 142 нафар вафот этган фуқаролар номига пенсия расмийлаштириб, жами 86 млн. сўмни ўзлаштирган.\nЁки, пенсия жамғармаси Бекобод шаҳар бўлими пенсия нафақалари тўлови гуруҳи раҳбари Й. фуқаро Д.ни нафақага чиқариш эвазига 500 АҚШ доллари олган вақтида ушланиб, қамоққа олинган. Сўнгги икки йилда банкларнинг 11 нафар мансабдор шахслари коррупция ва мансабдорлик жиноятлари учун жавобгарликка тортилди. Масалан, “Ўзсаноат-қурилишбанк” вилоят минтақавий филиали мансабдор шахслари мансаб сохтакорлигига йўл қўйиб, “Мухаммад хамкор” хусусий корхонасининг ҳисоб рақамидан 930 млн. сўм пул маблағларини молиявий ёрдам сифатида “Oриент блек” МЧЖга ўтказиб, жуда кўп миқдордаги пул маблағларини талон-торож қилишган.\nЁки, “Халқ банки” Қуйичирчиқ тумани филиали раҳбари К. бўлим бошлиғи А. билан жиноий тил бирикитириб, 41 нафар кам таъминланган фуқарога ажратилиши лозим бўлган 104 млн. сўмлик имтиёзли кредит маблағларини ўзлаштириб юборишган.\nПаркент тумани ДСИ бошлиғининг биринчи ўринбосари Х. “Ревеню стрим” МЧЖнинг мол-мулк солиғидан 20 млн. сўм, ер солиғидан 7,5 млн. сўм, 14 нафар якка тартибдаги тадбиркорларнинг қатъий солиқ ва суғурта бадалидан 20 млн. сўм, жами 60 млн. сўм маблағларни талон-торож қилган.\nЎтган даврда 40 та ҳолатда 493 млн. сўмлик қўшимча манбалар солиқ базасига қамраб олинмаган.\nОққўрғон туман ҳокимининг ўринбосарлари Ш, Н, М ва бош архитектор М, кадастр бўлими бошлиғи М ўзаро жиноий тил бириктириб, туман марказидаги бузилишга тушмаган 2 та объект бўйича “Қизил чизиққа” тушганлиги ҳақида соҳта ҳужжатлар тайёрлаб, 643 млн. сўм пулларни компенцасия сифатидан тўлаб бериб, бюджет маблағларини растрата қилганлар.\nШунингдек, 205 та турар ва нотурар жой эгаларига тўланган компенцасия пулларидан 5-10 фоиздан жами 694 млн. сўм пулларни чегириб қолганлар.\nМазкур ҳолатлар юзасидан 7 нафар мансабдор шахснинг жавобгарлик масаласи ҳал этилди.\nЁки, Бўка туманидаги 42 нафар эҳтиёжманд оилаларни уй-жой билан таъминлаш мақсадида Аросаноат касб-ҳунар коллежининг 22 йилдан буён ишламай турган ётоқхонаси биносини реконструкция қилиш учун маҳаллий бюджет маблағлари ҳисобидан ажратилган 1,5 млрд. сўм маблағларни 455 млн. сўми “Бўка улкан қурилиш” МЧЖ томонидан талон-торож қилинган.\nВилоятда ерларни талон-торож қилиш оммавий тус олган десак, адашмаган бўламиз.\nЯнгийўл тумани қишлоқ хўжалиги бўлими бошлиғи Ю. “Валиев Инвест барака” фермер хўжалиги раҳбари Валиев билан тил бириктириб, хўжаликнинг 30 сотих ер майдонини сохта кадастр ҳужжатлари расмийлаштириш орқали яқин қариндошлари номига ўтказиб, кейинчалик бошқа шахсларга жами 38.400 долларга сотиб юборган.\nОлмалиқ шаҳар ҳокими ўринбосари А. 16 ноябрь куни шаҳарнинг Тотувлик маҳалласидаги 15 сотих ер майдонига умрбод эгалик қилиш ҳақидаги қарор чиқариб беришда амалий ёрдам кўрсатиш эвазига фуқаро Атакуловдан 15 минг АҚШ долларини пора тариқасида талаб қилиб, 5 мингини олган вақтида ушланган.\nБўстонлиқ туман ҳокими ўринбосари М. фуқаро М.га якка тартибдаги уй-жой қуриш учун 5 сотих ер майдони ажратиб бериш эвазига 25.000 АҚШ долларини пора тариқасида олган вақтида қўлга олиниб, ЖКнинг 210-моддаси 3-қисми билан жавобгарликка тортилди.\nБу каби ҳолатлар бўйича ҳозирда жами 24 нафар шахс жавобгарликка тортилиб, қамоққа олинди.\nЖиноят оқибатида, давлатга 1 млрд. 784 млн. сўм зарар етказилганлиги аниқланди.\nЯнгийўл шаҳар Аҳоли бандлигига кўмаклашиш маркази директори А. ва бошқалар, хақ тўланадиган жамоат ишлари учун ажратилган 66 млн. сўм пул маблағларини ўзлаштириш йўли билан талон-торож қилишган.\nЁки, Юқоричирчиқ тумани маркази ходими Қ. фуқаро Т.ни ҳамшира вазифасига ишга киритиш эвазига 1,5 млн. сўм пулни олган вақтида ушланган.\nПандемия шароитида соғлиқни сақлаш тизимидат хизмат қилаётган тиббиёт ходимларининг машаққатли ва\nшарафли меҳнатлари алоҳида эътироф ва таҳсинга сазовор. Ўтган 10 ойда тизимдаги 27 нафар шахслар “қинғир\nишлар”га қўл ургани шундан далолат беради. Энг ачинарлиси, пандемия туфайли халқимиз бугун мураккаб синовларни бошдан кечираётган бир пайтда, халқимизни бу офатдан асрашга қаратилган ресурсларга “кўз олайтираётган ноинсофлар” ҳам учрамоқда.\nВилоят санитария – эпидемиологик осойишталик маркази собиқ раҳбари Б. шериклари билан бирга вирусга қарши тадбирлар учун ажратилган 1,1 млрд. сўм маблағларни ўзлаштирганлар. Янгийўл туман тиббиёт бирлашмаси мансабдор шахслари махсус кийим ва тиббий ниқобларни 92 млн. сўмга қиммат нархда харид қилган бўлса, Қуйичирчиқ тумани тиббиёт бирлашмаси мансабдор шахслари карантин тадбирлари учун ажратилган 36,7 млн. сўмлик дори – дармонлар камомадига йўл қўйишган.\nМуқаддам фирибгарлик жинояти учун 3 марта судланган Ш.га яна имкон берилиб, унга Оққўрғон туман тиббиёт бирлашмасининг фуқаролар мудофааси бўйича мутахассиси вазифасида иш берилган. Лекин, “Ўрганган кўнгил ўртанса қўймас” деганларидек,\nШ. суд ҳукмига асосан озодликни чеклаш жазосини ўтаб келаётганган бўлсада, қайта жиноятга қўл уриб, ишга киритиб қўйиш эвазига Байматовадан 300 АҚШ доллари, Юсупалиевадан 1 млн. 450 минг сўм ва 100 доллар, Қорабоевадан 400 доллар ва 900 минг сўм, Турғуновадан 100 долларини фирибгарлик йўли билан қўлга киритиб, ўзининг шахсий эҳтиёжлари йўлида сарфлаб юборган.\nЙиғилиш якунида маъруза келтирилган ташкилот ва идоралар раҳбарларининг тушунтиришлари эштилди ва бу иллатга қарши кўрашиш бўйича аниқ режали тадбирлар белгилаб олинди.\nТошкент вилоят прокуратураси.


41:45 Мухаммад Содик | Коран\n← 41:44 Мухаммад Содик\n41:46 Мухаммад Содик →\n41:45 Мухаммад Содик\nБатаҳқиқ, Биз Мусога китобни бердик. Бас, у ҳақида ихтилоф қилинди. Агар Роббинг томонидан олдин сўз ўтмаганида, ораларида, албатта, ҳукм чиқариларди. Албатта, улар у ҳақда гумонли шакдадирлар. [i]\nМусо алайҳиссаломнинг қавми Таврот ҳақида ихтилоф қилди. Баъзилари иймон келтирди. Баъзилари куфрга кетди. Худди Қуръонга нисбатан муносабатга ўхшаш муносабат бўлди. Агар Аллоҳ таоло қиёматда ҳисоб-китоб қилишга сўз бермаганида, китобига куфр келтирганларни, албатта, азобга дучор этар эди. [↩]


Ёруғлик диодларининг ўрнини босувчи органик молекулалар олинди\n10:37 / 15.10.2016\nХитойлик мутахассислар ёруғлик диодларининг ўрнини босувчи органик молекулалар яратдилар. Улар хона ҳароратида ва ёруғлик диодларидан икки баробар кучлироқ нур тарқатади, деб хабар бермоқда EurekAlert!.\nГонконг фан ва технология ууниверситетининг ходимлари Бен Чжун Тан, Вейчжунь Жао ва Зикай Хи лаборатория шароитида бешта хушбўй нометалл карбонил сақловчи молекулаларни синтезлашди. Дастлаб жараён компьютерда моделлаштирилди ва бу хона ҳароратида барқарор ёруғланишни олишда юзага келиши мумкин бўлган муаммони четлаб ўтишга имкон берди.\nМолекулалар 230 миллисония давомида ёруғланишга қодир. Бунда нурланиш ранги кўкдан қизил-зарғалдоққача ўзгаради. Олимларнинг таъкидлашича, яратилган молекулалар диодларнинг ўрнини босиши мумкин.\nЭнди олимлар олдида молекулалар нурланиши узоқлигини ошириш вазифаси турибди. Бундан ташқари, олимлар бу молекулалар негизида юқори аниқликдаги датчик ва ёруғлик сезувчи виключателлар яратишмоқчи.\nолимлар ёруғлик диодлари органик молекулалар


ahlisunnat.com-Пайғамбаримиз-Сарваримиз изидан-14. Қутлуғ даъват ва қўпол инкор\n14. Қутлуғ даъват ва қўпол инкор\nБиз Маҳзум ўғиллари Абди Маноф ўғиллари билан ҳамиша пойгада\nбошма-бош кетаётган икки отдай эдик, бирданига улар “Биздан Расул чиқди!” дедилар. Энди бунга тенг келадиган жавоб тополмасдик. Ё қабул қилишимиз керак, ё инкор! Аслида Муҳаммаднинг айтаётганлари тўғри, лекин мусулмон бўлсам, маккалик аёллар орқамдан кулмайдими? Айниқса “Алпқомат Амр ҳам Абдулмутталибнинг етимига бўйин эгибди-да” дейишса борми, бунга асло тоқат қилолмайман.\n- - Сарваримиз изларидан - - 14\nМуборак ҳижрат сабабли мадиналиклар Сарваримиз (саллаллоҳу алайҳи васаллам) билан танишадилар. Аксари илк кўришларида мусулмон бўладилар. На бир мўъжиза талаб қилишади, на бир савол қотишади. Қалбдан теран таслимот билан “Аманно” деб, ҳалқага қўшилардилар.\nИбни Салом аслан яҳудий олими эди. Қавми орасида жуда ҳурматли эди. Расулуллоҳни кўриши билан дарров имон келтиради. Ҳеч иккиланмай, шу оннинг ўзида-ёқ...\nУни таниганлар “Яхшику-я, лекин роса саволлар тайёрлаб қўйганинг қани?” дейдилар. У эса “Ҳеч ҳожат қолмади.”- дейди шивирлаб, - “Бундай гўзал юзнинг соҳиби ёлғон гапирмайди” - деб жавоб беради.\nҲолбуки қурайшликлар Расулуллоҳни анча яқиндан танирдилар. Тўғрилигини, жўмардлигини, меҳмонсеварлигини яхши билар, уни “Амин” деб мадҳу сано қилишарди. Имон келтиришадими ё келтиришмайдими, бу ўзларининг иши, албатта.\nЛекин шунча нафрат, шунча душманликнинг сабаби недир ажабо?\nБу муборак зотдан уларга нима керак ўзи?\nСарвари коинот жанобимизга душманликда худди мусобақалашаётгандай жон куйдираётган исмлар орасида биттаси доимо олдинда эди: Амр бин Ҳишом ал-Муғира.\nБу шахс ўжарлик билан жаҳолатда шунчалик оёқ тираб туриб олгандики, исми оламга “Абу Жаҳл” деб танилди...\nФахри олам Каъбанинг ёнида ўтирган кунларнинг бирида ёнига Жаброил алайҳиссалом келади. Мушрикларнинг энг ҳаддидан ошганларидан Ос бин Воилнинг оёғига, Асвад бин Мутталибнинг кўзига, Хориснинг қорнига, Асвад бин Яғваснинг бошига, Валиднинг болдирига бир ишорат қўяди.\nУлардан Ос бин Воилнинг товонига тикан киради. Оёғи туянинг бўйнидек шишиб кетади ва қийнала-қийнала жон беради...\nАсвад бин Мутталиб бир дарахт тагида ўтирганида кўзларини зулмат қоплаб, кўр бўлади. Бошини дарахтларга уради...\nХорис бин Қайс эса бир куни шўр балиқ еб, шундай чанқоқ тутадики, тўйганини билмай сув ичаверади. Охир-оқибат қорни ёрилиб ўлади.\nАсвад бин Абди Яғвас Боди Самум деган жойга кетганди. Бирданига юз-қўли қоп-қора тус олади. Ваҳимага тушиб, уйига қайтади. Лекин оиласи уни танимай, уйга киритмайди. Аламидан бошини уйининг эшигига уриб парчалайди...\nВалид бин Муғира ўқ ясайдиган устахона ёнидан ўтаётганида болдирини бир темир парчаси чизиб кетади. Қонни тўхтата олмайдилар...\nУларнинг бешаласи ҳам дучор бўлган фалокатнинг сабабини билиб “Муҳаммаднинг Аллоҳи мени ўлдирмоқчи” деб дод солишади.\nБиъсатдан аввал Пайғамбаримизнинг қизлари Умму Гулсум ва Руқаййа (родиаллоҳу анҳума) Абу Лаҳабнинг ўғиллари Утайба ва Утба билан унаштирилганди.\nСарвари олам таблиғни бошлаганларидан кейин Абу Лаҳабнинг аёли Умму Жамил ўғилларини четга тортиб “Муҳаммаднинг қизларини талоқ қиласанлар. Шунда улар ҳеч кимнинг юзига қарай олмайдиган бўлишади” дейди. Утайба талоқ билан кифояланмай Расулуллоҳ (саллаллоҳу алайҳи васаллам)нинг олдиларига келиб “Сени ҳам, олиб келган динингни ҳам тан олмайман” дея турткилаб кўйлакларини йиртади.\nҲабибуллоҳнинг кўнгли қаттиқ оғрийди. “Тилайманки Аллоҳу таоло кўппакларидан бирини устингга юборсин” дейдилар. Абу Лаҳаб буни эшитиб, хавотир билан ўғлининг оқибатини кута бошлайди.\nШу кунларда Утайба бир карвонга қўшилиб, Шомга йўл олади. Зарқа дейилган жойда бироз дам олишга тўхтаганларида бир арслон атрофларида айлана бошлайди. Утайба бошига тушадиган фалокатни тушуниб, дод-войни бошлайди. “Шу арслон мени тилка-пора қилади. Муҳаммаднинг айтганлари чиқди” деб уввос солади. Дўстлари Утайбани ўрталарига олиб “Қўрқма, бу ерда шунча қуролли одам бор-ку, яқинлашолмайди. Сен юзингни бекитиб ёт, шунда танимайди” дейдилар.\nКечанинг ярмида арслон қайтадан келиб, ҳидлаб-ҳидлаб Утайбани топади ва тишларини бўғзига ботириб, Жаҳаннамга йўллайди.\nАбу Лаҳаб бу ҳодисага ҳечам ажабланмайди, фақат “Эҳ, айтмаганмидим...” дейди, холос.\nҚурайшликлар замонида ҳазрати Иброҳим ва ҳазрати Исмоил таблиғ қилган Ханиф динига мансуб эдилар. Сўнгра тавҳид ақидасидан узоқлашиб, Каъбани бутларга тўлдирадилар. Лотга, Манотга ростдан ҳам Худо деб ишонишармиди бизга қоронғу, лекин бу ишдан мўмайгина пул топишарди. Каъба зиёрати учун Арабистоннинг тўрт томонидан келган одамларни кутиб олиб, даромадли савдолар қилишарди. Ичларидан баъзилари Хорундек бойиб кетади. Бойлари ўзларига мослаб, бир тартиб ўрнатадилар. Уларнинг сўзлари қонун, осиб-сўйиб, хоҳлаганини тортиб олиб, яна ҳеч кимга ҳисоб бермайдиган бир низом қуришган эди. Йилларча давом этган шундай ёвуз бошқарув оқибатида айтганларини қилдиришга одатланиб қолишган, ўта кетган кибрли, кек сақловчи ва хасис гуруҳга айланганди.\nЛекин шунча ҳайвонийликларига қарамай яна ўзларининг “Ўзгача, тангриниг назари тушган” ликларига ишонишарди, авом халқ билан бир ерда бирга ўтиришдан ҳазар қилишарди. Қулларни ва ҳеч кими йўқ одамларни ҳайвонлар билан тенг кўришарди.\nҲолбуки Фахри олам худди шу кунларда халқ орасида юриб “Тароқнинг тишларидек тенг” бир жамият ҳақида гапирмоқда эдилар. Уларга бу тенглик асло хуш ёқмайди. Огоҳлантирилган азобларга қарамай, ширкда оёқ тираб туриб олиб, мавқеларини сақлаб қолишга уринадилар.\nЖаноби Расулуллоҳ “Ла илоҳа иллаллоҳ денг ва саодатга эришинг!” дедилар. Абу Жаҳл “Бу гапларни бизни Аллоҳнинг олдида таблиғингга гувоҳ қилиш учун айтаётган бўлсанг, оввора бўлмагин. Мен у ерда вазифасини бажарди, динини таблиғ қилди, деб айтаман” деди.\nМадина-и мунавваранинг бир кўриниши (1910 йиллар)\nАбу Жаҳл Ирош исмли бир ўзга юртликдан туя сотиб олганди. Лекин ҳақини тўламай “Эртага кел, индинга кел” деб ортга ташларди. Бечора одам қурайшликлардан орага тушиб Абу Жаҳлдан пулини олиб беришларини сўраб илтимос қилса ҳам, ҳеч ким у билан низолашишга журъат этолмасди. Биттаси “Бор, Муҳаммадни излаб топ. Абу Жаҳл фақат ундан ҳайиқади, қўрқади” деб маслаҳат беради. Аллоҳнинг Ҳабиби ғариб йўловчининг гапини қайтармайди. Абу Жаҳлнинг эшигини қоқиб, бир оғизгина “Шу одамнинг ҳақини бер” дейдилар. У золим, муттаҳам бўлса, шамдек эриб, дарҳол туянинг ҳақини келтириб, олдиларига қўяди.\nАбу Жаҳл уйининг кираверишига бир чуқур қаздиради. Режаси бўйича, Расулуллоҳни меҳмонга чақиради-ю ҳалиги чуқурга қулатмоқчи бўлади. Лекин бир куни тайёргарлик билан бўлиб ўша чуқурга ўзи ағнаб кетади... Арқон туширадилар етмайди, нарвон берадилар чоҳ яна-да чуқурлашиб кетади, хуллас нима қилсалар ҳам уни чуқурдан чиқара олмайдилар. Қараса, ҳеч бир натижа чиқмайдиган. “Бориб, Муҳаммадни чақириб келинглар. Мени фақат У чиқара олади” дейди минғирлаб. Расули Акрам келиб, муборак қўлларини узатадилар (ҳолбуки чоҳ жуда чуқур эди) ва осонлик билан тортиб оладилар.\nМуғира ибн Шуба айтади: Бир кеча Абу Жаҳл билан Макка кўчаларида кезиб юргандик. Расулуллоҳга дуч келиб қолдик. “Эй Ҳакамнинг отаси, Кел, Аллоҳга ва Расулига тобе бўлгин. Мен ҳам сенга дуо қиламан!” дедилар.\n- Эй Муҳаммад, илоҳларимизга тил текказиб, уларга сиғинишдан бизни қайтараётган сен эмасмисан? Агар гапларинг ҳақ эканлигини билсам, сени ранжитмасдим.\nРасулуллоҳ кетганидан кейин Абу Жаҳл менга қараб “Худо ҳаққи, Муҳаммаднинг айтганлари айни ҳақиқат! Биз уни болалик йилларимиздаёқ “Муҳаммад-ул Амин” деб чақирардик” деди.\n- Унда сени имон келтиришдан тўсиб турган нарса нима?\n- Агар мусулмон бўлсам, маккалик хотинларнинг устимдан кулишларидан қўрқаман: “Алпқомат Амр ҳам Абдулмутталибнинг етимига бўйин эгибди-да” дейишса борми, бунга асло тоқат қилолмайман.\nАслида, Абу Жаҳлнинг куфрда қадалиб туриш учун бундан бошқа сабаблари (!) ҳам бор. “Биз (Маҳзум ўғиллари) шон-шараф хусусида Абди Маноф ўғиллари билан ҳамиша талашиб-тортишиб, ортда қолмай келамиз. Улардан эл-юртга таом тарқатган, ҳадялар улашган не-не сахийлар чиқди, бизлардан ҳам чиқди... Улардан шоирлар, мерганлар чиқди. Биздан ҳам... Улардан қабилалар ораси сулҳни таъминловчи элчилар чиқди. Биздан ҳам... Каъбанинг хизматига талабгор бўлдилар “хўп” дедик. Сув тарқатиш ва байроқдорлик хизматини олдилар, индамадик. Улар билан биз худди пойгада тенгма-тенг кетаётган икки отдек эдикки, улар кутилмаганда “Биздан Расул чиқди!” дедилар. Энди бунга муносиб жавоб топиш мумкин бўлмасди. Ё айтганларини қабул қилиб қўл қовуштиришимиз керак, ё инкор!...”


"Насаф"нинг ёш футболчилари Украинадан қайтишди / CHAMPIONAT.asia\n"Насаф"нинг ёш футболчилари Украинадан қайтишди\nУкраинада ўтказилган халқаро хотира турнирида бош совринни қўлга киритган “Насаф” футбол мактабининг 2000 йилларда туғилган ўсмирлардан иборат жамоаси кеча Қарши шаҳрига қайтиб келди.\n“Марказий” стадион олдида ғолиб жамоа аъзоларини футболчиларинг ота-оналари, “Насаф” жамоаси мутасаддилари карнай-сурнай садолари остида кутиб олишди. Футбол мактаби раҳбарияти, жамоа мураббийларига ота-оналар томонидан ўзгача эҳтиром кўрсатилиб, уларга зарбоф тўн ёпилди.\n-Албатта меҳнатимизнинг самарасини кўриш барчамиз учун ёқимли, -дейди “Насаф” футбол мактаби раҳбари Сергей Кучеренко. –Бизни бу каби ҳурмат эҳтиром билан кутиб олишларини кутмагандик. Клуб раҳбарияти мусобақада қатнашишимиз учун барча шарт-шароитларни яратиб берди. Биз ҳам ўз навбатида кубок билан ортга қайтдик. Бу мусобақа ёшларимиз учун ўзига хос кўрик вазифасини ўтаб берди. Ўйлайманки, йил охирига қадар футбол мактабимизннинг бошқа гуруҳлари ҳам шу каби халқаро турнирларда иштирок этиб, Ўзбекистон байроғини юқорига кўтара олишади.


Нью-Йоркда ШҲТ Ташқи ишлар вазирлари кенгашининг навбатдан ташқари мажлиси бўлиб ўтди\n12:46 / 21.09.2017\n2017 йилнинг 20 сентябрь куни Нью-Йорк шаҳрида Шанхай ҳамкорлик ташкилотига аъзо давлатлар Ташқи ишлар вазирлари кенгашининг навбатдан ташқари мажлиси бўлиб ўтди. Бу ҳақда Ўзбекистон Республикаси Ташқи ишлар вазирлиги сайтида хабар берилган.\nШҲТнинг Остона шаҳрида бўлиб ўтган Саммитидан кейинги биринчи мажлис Хитой Ташқи ишлар вазири Ван И раислигида ўтказилди ва унда ташқи сиёсат идоралари раҳбарлари Сушма Свараж (Ҳиндистон), Ҳаважа Моҳамад Асиф (Покистон), Эрлан Абдилдаев (Қирғизистон), Қайрат Абдраҳманов (Қозоғистон), Сергей Лавров (Россия), Сирожиддин Аслов (Тожикистон) ва Абдулазиз Комилов (Ўзбекистон) иштирок этди.\nМажлис давомида ШҲТни ривожлантиришнинг устувор йўналишлари Ҳиндистон ва Покистоннинг ташкилотга тенг ҳуқуқли аъзо сифатида қўшилишлари нуқтаи назаридан муҳокама қилинди ва халқаро ва минтақавий сиёсатнинг долзарб жиҳатлари юзасидан фикр алмашилди.\nВазирлар ШҲТнинг БМТ ва бошқа кўп томонлама ташкилотлар билан ҳамкорликни мустаҳкамлаш истиқболларини ҳам кўриб чиқдилар.\nМажлис якунларига кўра Кенгашнинг ахбороти ва ташкилотнинг жорий фаолиятига доир масалалар юзасидан қатор қарорлари қабул қилинди.\nТИВ: Ўзбекистоннинг Amnesty International’дан яширадиган масалалари йўқ\nЎзбекистон - Озарбойжон маслаҳатлашувлари бўлиб ўтди


Болта билан чопилган шоир – Наби Жалолиддин\nАбдулҳамид Сулаймон ўғли Чўлпон!\nШоир, ёзувчи, публицист, драматург, таржимон, курашчи, истиқлолчи!..\nХХ аср(бошидан)да Чўлпондан улуғроқ ижодкор, маърифатпарвар, юртпараст, жону жаҳонини довга (яъни гаровга) тиккан бошқа бирор инсон бормикан?! Балки бордир. Билмасам, кечиринг! Аммо бори ҳам ўн бармоқча бўлар…\nУ қандай ўлган, яъни қай тарзда жон таслим қилган, деб сўранг!..\nБир даврада замонамизнинг манаман деган зиёлиларидан бири (тақводор, яхши эътиқодли одам) уч зиёли (мен ҳам борман) олдида “Чўлпон эътиқоди бузуқ одам бўлган”, деди.\nАввало у “мулла”га бундай ҳукм айтиш ҳуқуқини ким берди? “Ювош-ювош”, дедим Чўлпончасига. Эҳтимол бу гапларга сабаб шўринг қурғур раҳматли шоирнинг ўта янгиликпараст бўлганидир?..\nСиз (15-16 ёшли) Чўлпоннинг илк мақолаларини ўқинг. Маърифатсизлик, саводсизлик, қашшоқликка қарши яққол исённи кўрасиз. Ўша ёшида манаман деган мулкдорларни, мадрасалардаги аҳволларни қаттиқ танқид қилган. Чунки у дунёдаги ўзгаришлардан (отаси келтирган газеталар орқали) бохабар эди.\nСиз унинг шеърларини ўқинг: ҳатто ишқий шеърларида ҳам истиқлол орзуси, Ватан дарди бор. Сиз “Кўнгил” шеърини ўқиганмисиз? “Бузилган ўлкага”, “Халқ”, “Қаландар ишқи” ва бошқалар эрк орзусида ёзилган буюк шеърлар-ку! “Гўзал” сиз ўйлаган “гўзал” ҳақида эмас. “Ҳамлет”ни биласизми, аждодингиз 37-йилда қолгур?! “Адабиёт надир?”ни (16 ёшида ёзган) бир ўқинг! “Кеча ва кундуз”дай асар ўзбек адабиётида ҳалигача йўқ — бу ҳақиқат!\nШоирнинг тақдиридек романининг қисмати ҳам ўзига хос: биров “Кундуз” қисман ёзилган дейди, бошқа биров эса аксинча. Эркин Аъзам “Чўлпон романини нашр эттириш учун шу усулни қўллаган”, дейди. Яъни “шўро ҳаёти — кундузни” кейин ёзишини айтади. Мен эса бу халқнинг энди (ўша пайтда) кундузи бўлмайди, демоқчи бўлган деб ўйлайман. Бу сирлилик ҳам Чўлпоннинг буюклигидан.\nБор-йўғи ўнтача ҳикояси бор. Улар кимникига ўхшайди? Агар Оллоҳ имкон берса, журъатингиз етса, Ойбекдан, Ғафур Ғуломдан (дарвоқе, Усмон Носирдан), Эркин Воҳидовдан, Абдулла Ориповдан, Рауф Парфидан, Омон Матжондан, Шавкат Раҳмондан, Усмон Азимдан, Хуршид Даврондан, ҳатто Улуғбек Ҳамдамдан (шеър ёзмаган устозлар Эркин Аъзам, Шукур Холмирзаевдан ҳам) ва ҳоказолардан сўраб кўринг: ХХ аср ўзбек адабиётининг энг зўр шоири ва ёзувчиси ким деб. Улар бир хил жавоб берадилар, у — Чўлпон! Чунки саналган устозларнинг ҳаммалари Чўлпон (шакл, тажриба, интилиш, янгиликлар)нинг енгидан чиққан. Улардеклар дунё туркий оламида ундан-да кўп!..\nБундан ўн беш йиллар муқаддам Андижондаги учрашувлардан бирида ҳозирги академик устоз, фидойи чўлпоншунос Наим Каримов бир фактни айтганди: ўша пайтлари бир юртдошимиз Германияга борган. У сафар мобайнида ўзбек бўлмаган бир одам билан учрашиб қолган. Ўша одам бу юртдошимизнинг ўзбеклигини билгач, сўраган:\n— Чўлпон деган шоирни биласанми?\n— Унинг қандай ўлганини кўрганман! — деган.\nМаълум бўлишича, у ўтган асрнинг 30-йилларида НКВД (ички ишлар халқ комиссариати)да ишлаган экан. Юртдошимиз тафсилотини сўраган.\n— Уни (яъни Чўлпонни) отмоқчи бўлишган, аммо тўппонча отилмаган (мен бунга ишонаман, буюк шахсларда ҳамма нарса бетакрор бўлади, ҳатто ўлими ҳам). Бу бир неча бор такрорланган. Охири шоир “От! Ўлдир! Мен сенларнинг давлатингда яшашни истамайман!” дея бақирган (бу устоз Наим Каримовнинг гапи). Шунда шоирни болта билан чопиб ўлдиришган! — дея жавоб берган “НКВД”чи.\nМен бу гапга ишонаман!\nЗўрни зўр денг, азиз ватандош!\nЭнди Чўлпон бобога нима керак? орзулари рўёбга чиққанини исботлашимиз зарур холос. Акс ҳолда, ё биз ёлғончи, ёки истиқлолимиз рост эмас!\nЧўлпонга тош отгунча онгингизни, ғоянгизни, иймонингизни, жойнамозингизни тозаланг, ҳов, одамлар!\nУ бор-йўғи 41 йил яшади. Аслида яшадими?.. Уни шу ёшида қатл этишди. Энди айтинг-чи, Чўлпонни бирор марта ёш ҳолида тасаввур қилганмисиз? Ишонаманки, ҳеч қачон! У ҳамиша улуғвор кўринган, чунки уни миллат дарди шу ҳолатга олиб келган. Унинг бирор сатрини шунчаки ўқиб бўлмайди.\nУ бир умр сарсон-саргардонликда, ҳатто муқим уйсиз яшади. Таъқиблар, мунтазам руҳий таҳлика, хўрликлар — буларни гапириб ўтирмайман. Шунда ҳам у Шекспир, Пушкин, Лермонтов, Тагор, Горький, Чехов ва бошқаларнинг асарларини маҳорат билан таржима қилди.\nБиз ҳали Чўлпонни тўла тушуниб етганимиз йўқ. Лекин ўша кун яқин. Янги авлод истиқлолни юракдан ҳис этиши, том маънода жасоратли бўлиши учун Чўлпон ҳақида кўпроқ гапиришимиз, уни улуғлашимиз лозим. Ўшанда улар жасорат ҳеч қачон унутилмаслигига ишонишади. Ўшанда ҳозир тўрт қатор нарса ёзиб-ёзмай осмонга сапчиётган, мукофотлар тама қилаётган қаламкашваччалар ҳам сал ўзларини босиб оладилар, эҳтимол уларнинг сони камаяр!..\n15-16 март, 2019 йил


Ўзбекистонлик мутахассис Усмон Тошев Тожикистон олимпия терма жамоаси бош мураббийи этиб тайинланди. Бу ҳақда мамлакат футбол федерацияси расмий сайтида маълум қилинган.\n53 ёшли мураббий жамоани Осиё чемпионатига олиб чиқиши керак бўлади. Саралаш мусобақаси 2019 йилнинг 22-26 март кунлари Тошкентда бўлиб ўтади. Тожиклар жой олган «F» квартетидан саралаш мезбони Ўзбекистон ҳамда Ҳиндистон ва Покистон терма жамоалари ҳам ўрин олган. Гуруҳ ғолиби 2020 йил Таиландда бўлиб ўтадиган қитъа биринчилигига йўлланма олади. Шунингдек, жами 11 та гуруҳда энг яхши кўрсаткич қайд этган тўртта иккинчи ўрин соҳиби ҳам финал босқичига чиқади.\nТожикистон олимпия терма жамоасининг янги бош мураббийи яқин кунларда ўз лавозимига киришади.\nМаълумот учун, Усмон Тошев фаолияти давомида «Бухоро», «Насаф» ва «Шўртан» каби клублар бош мураббийи сифатида ишлаган. Асли бухоролик мутахассис 2006 йилда бир муддат Ўзбекистон терма жамоасини бошқарган Валерий Непомняшийга ассистент бўлган, 2014-2015 йилларда Афғонистоннинг «Де Маиванд Аталан» клубига устозлик, ўтган мавсумда «Андижон» бош мураббийи бўлган. Шу йилнинг июнида Тошев 16 ёшгача бўлган футболчилардан иборат Ўзбекистон ўсмирлар терма жамоаси билан Марказий Осиё чемпионатида ғолиб чиққан эди.\nУсмон Тошев 2005 йилдан буён «Про» лицензиясига эга. У, шунингдек, ФИФА ва ОФК инструктори ҳисобланади.


8 апрель, 2021, 07:10\nБир ғалаба билан икки камарни олиш мумкин...\nЧеченистоннинг Грозний шаҳри профессионал бокс кечасига мезбонлик қилмоқда. Бугунги дастурдан ўн иккита жанг жой олган. Асосий жангда таниқли боксчимиз Шерзод Ҳусанов (22-1-1, 10 КО) мезбонлар вакили Асламбек Идиговга (19-0-0, 7 КО) қарши рингга чиқади.\nУшбу жангда Асламбек Идигов Шерзод Ҳусановдан ўзига тегишли бўлган профессионал бокснинг WBO ва IBF йўналишлари бўйича Европа чемпионлик камарларини ҳимоя қилади. Баҳс ўн раунд этиб белгиланди.\nШерзод Ҳусанов ўз вақтида ҳаваскор бокс бўйича Ўзбекистон терма жамоасининг етакчи боксчиларидан бўлган. У жаҳон чемпионатларида кумуш ва бронза медалга эга чиққан, бу натижасини қитъа чемпионатида ҳам такрорлай олган. Осиё ўйинлари совриндори, Олимпия ўйинлари иштирокчиси бўлган.\n2007 йилдан профессионал боксга ўтган фарғоналик чарм қўлқоп устаси узоқ йиллар давомида мағлубиятсиз сериясини давом эттириб келди. Шерзод 2014 йилгача 18 та ғалаба ва битта дуранг билан бокс тушишни тўхтатди. Орадан уч йил ўтиб, яна қўлқопни қўлга олиб, кетма-кет учта жангда зафар қучди.\n2018 йили боксчимизнинг мағлубиятсиз серияси тугади. Польшада мезбонларнинг енгилмас боксчиси Дамиан Жонакка қарши ўтказилган учрашув Шерзод Ҳусановга қимматга тушди. Ҳакамлар тенг курашлар остида ўтган беллашувда очколар ҳисобидаги ғалабани мезбон боксчига бериб юборди. Жонак фаолиятидаги 41-муваффақиятини тантана қилган бўлса, Шерзод биринчи бор рингни боши эгик олда тарк этди. Шундан сўнг, икки йил дам олган ўзбек боксчиси яна рингга қайтди. Роберт Пажечевски билан бўлган жангда Шерзод Ҳусанов иккинчи раундда битта супер зарба билан рақибини рингга қулатди.\nМана энди, 41 ёшли боксчимиз қитъа чемпионлиги учун рингга чиқиш имконига эга бўлмоқда. Унинг бу галги рақиби Асламбек Идигов ёш ва кучли боксчи. 2013 йилдан бери профессионал жангларда иштирок этаётган Идигов шу кунга қадар 19 та жангнинг барчасини ўз фойдасига ҳал қилди. Фаолияти давомида Жеймс Баллард, Ронни Ландаета, Роберт Рач, Райан Форд каби кучли боксчиларни енгди.\n2019 йилнинг апрелида Ронни Ландаета қарши жангда WBO ва IBF йўналишлари бўйича Европа чемпионлик камарларини қўлга киритган. Роберт Рач ва Станислав Каштановга қарши баҳсларда ўз совринларини муваффақиятли ҳимоя қилди.\nЭнди бўлажак жангда Шерзод Ҳусанов рақибининг камарларини тортиб олишга ҳаракат қилади.\nГрознийдаги профессионал бокс кечасида яна бир ҳамюртимиз Одилжон Мирзараҳимов ҳам иштирок этади. Одилнинг фаолияти бир текис кетмаяпти. У саккизда беллашувдан атиги иккитасида ғалаба қозонган, унинг иштирокидаги учта тўқнашувда кучлар келган ва уч марта мағлубият қайд этилган.\nОдилнинг бу галги рақиби Идрис Адалаев Қозоғистонда туғилган бўлса-да, Россия шарафини ҳимоя қилмоқда. У кетма-кет иккита жангда ғолиб чиққан. Адалаев ва Мирзараҳимов ўртасидаги рейтинг жанги олти раунд этиб белгиланган.\nБўлажак беллашувларда боксчиларимизга ғалаба тилаймиз!


07.05.2021 18:20 0 1321\n«Ахборот-коммуникация технологиялари соҳасида кадрлар тайёрлаш тизимини янада такомиллаштириш чора-тадбирлари тўғрисида»ги Ҳукумат қарори (288-сон, 07.05.2021 й.) қабул қилинди.\nУниверситет Ахборот-ресурс марказида «Рақамли кутубхона».\nАҳолининг барча қатламларида рақамли кўникмаларни ошириш мақсадида дастурлаш, робототехника, «Буюмлар интернети», сунъий интеллект технологияларини қўллаш ва ўрганиш Филиалнинг асосий вазифаларидан бири ҳисобланади.\nФилиал ҳамда Тошкент вилояти ахборот технологиялари техникуми биносини қуриш учун ер майдони Тошкент вилоятининг Нурафшон шаҳри «Nurafshon business city» ҳудудидан ажратилади.\nТАТУ қарор филиал университет


Ўрозбой Абдураҳмонов. Қайсарлар (ҳикоя) — www.ziyouz.uz\nБош саҳифа Ўзбек насри онлайн антологиясиЎрозбой Абдураҳмонов (1949)Ўрозбой Абдураҳмонов. Қайсарлар (ҳикоя)\nЎрозбой Абдураҳмонов. Қайсарлар (ҳикоя)\nЧоп этилган 29.07.2015 МуаллифZiyouz.uz\nМатризанинг манглайига битган ёлғизгина қизи бор. Ўзиям катта ўқишда. Омонлик бўлса, яқинда тугатиб қайтади. Қизи фермер хўжалигида ишлаган пайтлардаёқ талай-талай йигитларнинг боши Матризанинг пахса девордек қаттиқ, ўжар феълига урилиб “ёрил”ган ва қайта рўпара келмасликка сабоқ олиб кетган.\nМатризанинг бир армони – қизини ўқитиш эди. Мана, орзуи ушалди. Бўлмаса, қизи тушмагур “ишлаб сизларни боқаман” ҳам деган эди. Матриза ўшанда қизини эргаштириб кетиб, нақ Тошкентдаги энг баланд институтга тест топширтириб келди. Худога шукур, худога шукур! Қани, ўқишни битириб, овулига қайтсин қани, қизини қутлуғ уяга ўз қўли билан қўндирса – Матризадан бахтли одам бу дунёда топилармикан?! Хуллас, худога айтиб юрган шукронаси кўп. Манави, хотини эса…\n— Қизим ўтириб қоладиган бўлди! Бари сизнинг ўжарлигингиз касридан! Ўқисин дедингиз, қиз бола ўқиганда нима, шохи чиқармиди? – дея шанғиллайди ўқтин-ўқтин.\nШунда Матризанинг ҳам пешонаси тиришиб кетади.\n— Ҳой, эси йўқ хотин! Ҳозир замон ўқиганники, билдингми? Озгина сабр қилиб тур энди, қизинг олий маълумот олиб келсин, совчи деганинг эшикни бузгудай ёпирилади ҳали. Қизалоғимнинг ҳар тола сочига биттадан йигит зор бўлади, ҳа! Мен, нима, институтни битирмаган қизимни “Ҳов, келин қилинглар!” деб, кимларнингдир бутининг орасидан ўтиб юришим керакми?, – деб койийди Матриза хотинини.\n…Чоршанба. Муродбахш кунда уйига учта ёшулли кириб келишди.\n“Сизларни танимайроқ турибмиз” деган гап удумимизда йўқ. Хотини дастурхонни кенг қилиб ёзиб юборди. Бир пасда қанд-қурс, олма-узум билан тўлди. Бироздан сўнг эса эшигидан келган меҳмонларнинг совчилар экани маълум бўлгач, Матриза қўрага кириб, оқ қўчқорини чалиб йиқитди. Овулнинг катхудоларини чақиришга одам жўнатди.\nБарча йиғилгач, меҳмонларнинг ёши улуғроғи томоғини қириб сўз бошлади:\n— “Сизларда қиз, бизларда ўғил…” деганларидай, қариндош – томир бўлайлик, деб келдик, туғишганлар. Манов Холмуродни Қумйиққан томонда танимайдиган одам йўқ. Шу инимизнинг…\nМатриза бу гапларни диққат билан эшитаркан бошини кўтариб, бўлажак қуда томонга бир қараб қўйди. Холмурод деганлари индамасликни шарт қилиб келганми – жим-жит, мўмин-қобил бўлиб ўтирибди.\n— Ҳм-м, яхши ният қилибсиз, баракалла. Бизга йигитнинг ким эканини, нима юмуш қилишини ҳам айтинг, — деди овулнинг катхудоларидан бири.\n— Ўғлимиз сизнинг қизингиз билан бирга ўқийди. Иккови шу ёқда бир-бирини ёқтириб қолганга ўхшайди, — деди супургисоқол совчи. – Биз ота-оналарнинг фарзи – икки ёшга оқ фотиҳа бериб, уларнинг бошини қовуштириб қўйиш. “Гулни гулга қўш!” деб бежиз айтмайдилар, оқсоқол! Энди элнинг урф-одатига келсак, олди-бердимизни шошилмай, бамаслаҳат келишаверамиз-да…\nСовчиларнинг савоб иши ўнгидан келгач, бўлғуси қудалар бир-бирларига “Сиз мана бу ёстиққа ёнбошланг, дастурхондаги ноз-неъматлардан олиб ўтиринг” деб мулозамат қилиб қолишди. Бош қуданинг олдига қўчқорнинг калласи қўйилди. Оқсоқоллар ўтган-кетган ҳангомалардан айтишиб, кулишиб чаҳ-чаҳлашиб ҳам олишди. Бироқ Матриза билан Холмурод бир-бири билан кўз уриштириб, ортиқча гап-сўзга йўл қўймай, таъвозе ила сипогина бўлиб… дегандай, ҳамон жим-жит эдилар.\n— Ё пирим-ай, қариндошлар, бир китобда манови ўзимизнинг атшўк — сассиқпопшак деган қуш бор-ку, шунинг таърифини ёзишибди, — деб қолди бир пайт ҳалиги супургисоқол меҳмон. – Яқинда Мамбет қорининг уйидаги зиёфатда ўқиб беришганди…\n— Хўш-хўш, атшўкнинг ўша китобда битилган қандай таърифи бор экан? – деди овулнинг катхудоси ёстиғини бир қўлтиқдан иккинчи ёнбошига оларкан.\n— Китобда битишибдики, қадимги замонда ошиб-тошиб кетган бир бой ўтган экан. Унинг ой деса ой, кун деса кун ёлғизгина қизи бўлган экан. Бой қизини тагли-тугли, яхши бир хонадонга узатиш ниятида яшаркан. Бироқ қиз отасининг айтганига кўнмай, ўзига ёққан йигит билан тил топишибдию қочиб кетибди. Бой аччиқ устида қизига шундай дебди: “Энди менинг сендай қизим йўқ, сенинг отинг ҳам йўқ!”\n“Онанинг қарғиши — йўқ, отанинг қарғиши — ўқ”, деганларидай қиз бояқиш қушга айланиб қолибди-да, “оти йўқ, оти йўқ” деб сайрайверибди. Шундай қилиб у охири “атшўк” бўлиб қолган экан…\nСупургисоқол ёшуллининг айтганлари бир дастурхон атрофида ўтирганларнинг оғзига сақич бўлиб тушди.\n— Ростдан ҳам, шу бечора қуш сайраганда-ям “оти йўқ”, “оти йўқ” деётганга ўхшаб кетади-я…\n— “Оти йўқ” деган гап “атшўк”ка айланиб кетган-да, шундайми?\n— Ундай бўлса, “атшўк-атшўк” дегани отаси айтган қарғиш экан-да…\n— Атшўкни ҳар куни кўриб-тинглаб юриб, ҳеч эътибор бермас эканмиз. Китобда ҳикмат кўп-ов…\nКелганидан бери жим ўтирган Холмурод шу пайт қандай гапирганини билмай қолди:\n— Шу… сизлар айтаётган атшўк деган қуш бир ойгина сайрайди, сўнг япалоққа айланиб кетади…\nМатриза бу гапга қўшилмади:\n— Сиз ҳам янглишдингиз, меҳмон, – деди, — япалоқ бошқа қуш, атшўк бутунлай бошқа қуш.\n— Йўқ, унақа эмас, атшўк билан япалоққуш – туб келиб чиқиши битта қуш. У аввал атшўк бўлиб сайраб юради-да, овози хириллаб қолгач, япалоққа айланиб қолади, — деди Холмурод.\nМатриза эса бу гапга кўнмади:\n— Улар бошқа-бошқа қушлар деяпман. Бу дунёда атшўк ҳам япалоққа айланадими ҳеч?\n— Айланади, — деди Холмурод.\nХудо хоҳласа, қуда бўламиз, деб ўтирган иккита кап-катта одам атшўк билан япалоқнинг устида баҳслашиб кетишди. Дастурхон атрофидагилар ноилождан иккига бўлиниб, бирлари Матризани, иккинчилари Холмуродни ёқлай бошлашди.\n— Ахир, япалоқ деган қушда ҳам отатеги бўлиши керак-ку, япалоқ атшўкдан чиқмаса, қаёқдан чиқади?\n— Атшўкнинг ота-онаси – атшўк, япалоқнинг ота-онаси – япалоқ бўлади-да, тақсирим. Сизнингча, нима, товуқни туятовуқ туғадими?\n— Йўқ, унақа эмас, атшўк япалоққа айланганидан сўнг сайрамайди ҳам, учолмайди ҳам, ерда йўрғалаганича юраверади, — деди Холмурод.\n— Атшўк ҳам, япалоқ ҳам ўзича сайрайди, ўзича учади, — деди Матриза энсаси қотиб.\n— Япалоқ умуман учмайди-ку!\n— Учади, дедимми, учади!\nБу орада катхудо оқсоқоллар гурунгни бошқа мавзуларга буриб юбормоқчи бўлиб кўп уринишди, бироқ сира натижа чиқмади, гап айланиб келиб яна қушларга бориб тақалаверди.\n— Атшўкнинг полапонлари атшўк бўлади.\n— Ўшалар барибир бир куни япалоққа айланади-ку, ахир…\n— Қани, айланса, туринг ўрнингиздан, кўтаринглар ўкчангизни! Сизларга қиз ҳам йўқ, туз ҳам йўқ!\n— Бай-бай, сенинг қизингни оламан деб, менинг ҳам оғзим қуриб қолаётгани йўқ. Кетсам, кетавераман. Атшўк билан япалоқнинг фарқига бормайдиган одамнинг қизини олмаганим бўлсин!\n— Тепага қараб сўзла, жўра, мен ҳам сенга ўхшаган япалоқнинг отаси атшўк дейдиган одамнинг зурёдига қизимни бермаганим бўлсин!\nАна-мана тўй кунини белгилаймиз деб келишиб турган ерда иккала қуда бир-бирларини қайтиб кўрмас бўлиб тарқалишди…\nМатризанинг хотини яна ерни муштлади:\n— Соқолларингга ўт кетсин-а сенларнинг! Соқолгиналаринг куйсин! Бир оғиз гапдан қолганингизда, нима, имонингиз куярмиди? Шу иккита қуш сабабчи бўлиб, энди қизимнинг тўйини тўхтатасанларми? Иккита қуш эмас, бу — иккита аҳмоқ… Ув-в-увв!!!\nМатриза тўйнинг… барибир бўлаётганини, қизи турмуш қураётган куёв бола – ўша Холмурод ўжарнинг ўғли эканини, тўй ҳам туманда эмас, Нукусда эмас, нақ Тошкентда бўлаётганини икки ойдан сўнг – тўйга таклифнома-телеграмма келганида билиб қолди. Хотинига ола қараб, югурган эди, сўнг яна шайтонга ҳай бериб тўхтади. Хотини қичқирди:\n— Боринг, Тошкентга билет олиб келинг энди! Ёлғиз қизингиздан безиб ўтиролмайсиз-ку, ахир. Туринг, оқ фотиҳа бериб, тўйини ўтказиб келайлик…\n— Сен ўжарнинг хаққинг мана шу! – дейишди бирин-кетин кириб келган овул оқсоқоллари. – Ўшанда бир оғиз гапдан қолганингда, биз ҳам овулда тўй кўриб, маъраканинг паловини ердик… Қизинг бечора қачонгача чидасин? Мана, оғзингга лой чаплаб кетди. Энди атшўкингнинг ҳам, япалоғингнинг ҳам патини юлиб ўтиравер! Ўжарлигингдан ёнингга тирик жон яқинлаша олмайди. Ана энди қизингнинг тўйи Тошкентда бўлаётир…\nМатриза таклифномани ўша куниёқ йиртиб ташлагани билан тўй куни яқинлашгани сайин тоқатсизланаверди.\nБарча ота-оналарга теккан “фарзанд” деган дард унинг ҳам юрак-бағрини эзиб юборди-да тўй куни Тошкентга қандай учиб келганини билмай қолди. Таксига ўтириб, талабалар шаҳарчасидаги тўйхонага етиб келганида қатор тизилган столларнинг тўрида ўтирган Холмурод ўрнидан туриб кетди-ю, тўй тўхтади. Қудалар ҳув ўша атшўк билан япалоққуш воқеасини эслагандай, бир-бирига ёвқараш қилиб тикилиб қолишди. Анча вақтгача чўзилган жим-житликни бузишга ҳеч кимнинг ҳадди сиғмади. Шунда Матризанинг кўзи оққуш мисоли чиройли кийинган қизи билан савлатли куёвига тушди. Ерга тикилиб, йиғлагудай бўлиб турган қизининг лаблари пичирлаб: “Ота, мен бахтли бўлмоқчиман, бизга фотиҳа беринг!”, дегандай бўлди. Бундай бахтиёрликни ҳис қилиш учун ҳам ота бўлиб кўриш керак экан…\nМатриза секин қудаларга яқинлашди-да, қўлини чўзиб турган Холмуроднинг ёнига ўтди. Зал гувиллаб кетди. Шампанлар отилди. Тўй қайтадан бошланиб кетди. Матриза қудалари билан яхшилаб омонлик-эсонлик ҳам сўрашолмади – одамлар келиб-кетиб, кириб-чиқиб турибди, ёр-ёрлар авжига чиққан, ўртада ўйнаётганларга қараб, рақс тушиб кетгиси келади одамнинг.\nИндамай ўтиришни ўзига эп кўрмадими, Холмурод гап бошлади:\n— Қуда, самолёт билан Қизилқумни кесиб ўтиб келгандирсиз?\n— Ҳовва, қизилми-сариқми, билмайман, ҳайтовур, худонинг кўп қумларининг устидан ўтдик, — деди Матриза ҳам суҳбатга аралашгиси келиб.\n— Қумлардан ўтган бўлсангиз, шу бизнинг Нукусдан бошланадиган Қизилқум ўша…\n— Билмадим, ишқилиб, айтяпман-ку ўркач-ўркач қумликлардан ўтдик деб. Ҳамма ёқда сап-сариқ қум ёйилиб ётибди.\n— Шу-да шу… Шуни Қизилқум деб аташади географияда.\n— Ҳой… сап-сариқ қумниям қизил қум дейдими, китобда?\n— Мен шу қумнинг номланишини айтяпман, қуда, Қизилқум!\n— Сариқ қум!\nУларнинг товуши тобора кўтарилиб, тўй яна тўхтаб қолай деди. Ёшлар икки қуданинг тортишувига аралашолмай, ўзаро “ана бошланди” дегандай, кулишиб, терлаб-пишиб рақс тушавердилар. “Ўзлари келишиб олишар-да икки қуда. Энди кунда-кунора кўришиб турадилар-ку…” Аммо қудалар ўртасида қумларнинг ранги қизилми ё сариқлиги ҳақидаги баҳс авжига чиқиб борар, тўхтайдиган авзойи йўқ эди.\n— Яхши, — деди қизариб кетган Холмурод. – Уйингизга борганимизда атшўкнинг полапонидан япалоқ чиқмайди, деб куйдирган эдингиз. Мана энди, қизил қумни сариқ деб енгмоқчисиз. Қани, юринг, бир четга чиқиб аниқлаб олайлик!\n— Юринг! – деб қичқирди Матриза ҳам енгини шимариб, — шу гал сиздан қолсам, худойимнинг чап кўзига илинганим. Ўзингиз атшўк қартайса япалоқ бўлади, деганингиз етмагандай, энди мана сариқ қумни қизил қум деб ўтирибсиз!…\nИккала қуда четга чиқиб, нималарни ҳал қилиб олишди-ю, нималарга келишолмади – бизга номаълум, бироқ ўшанда ҳаммалари битта самолётда овулга қайтиб келишди…\nЎшандан буён ҳам орадан кўп йиллар ўтиб кетди. Қудаларнинг бориш-келиши, бир-бирларидан хабар олиши ёмон эмас, бироқ “атшўк-япалоқ”, “сариқ қум-қизил қум” воқеаларини биладиган одамлар ҳалиям бу икки ўжар қариянинг учрашиб қолганларини кўришса, уларнинг ёнларига яқинлашгиси келмайди…\nУзунқулоқ гапларга қараганда, чоллар неварали бўлибди. Лекин чақалоқ қайси бобосига кўпроқ ўхшаши тўғрисида ҳалигача баҳслашиб юришганмиш…\nҚорақалпоқчадан Музаффар Аҳмад таржимаси.\n“Ўзбекистон адабиёти ва санъати” газетаси, 2012 йил, 48-сон\n← Аввалги Аввалги Абдуғафур Расулов. Бошқаларга ўхшамас олим эди\nКейинги → Кейинги: Ҳамидулла Акбаров. Адиб тафаккури, актёр талқини (ёзувчи ва ижрочи ҳамкорлиги масалалари)


Коронавирус беморларига қандай озиқ-овқат маҳсулотлари тавсия қилинади? — Sof.uz\nЖАҲОН 33,838,566 25,143,927 1,012,589\nКоронавирус беморларига қандай озиқ-овқат маҳсулотлари тавсия қилинади?\n25.07 18:06 799 Тиббиёт\nСавол: Коронавирус билан касалланган беморлар қандай озиқ-овқат маҳсулотларини истеъмол қилишлари керак?\nУшбу саволга Тошкент врачлар малакасини ошириш институти УАШ малакасини ошириш кафедраси доценти Дилфуза Ҳасанова жавоб берди:\nЖавоб: Коронавирус инфекцияси билан касалланганлар учун таомлар енгил ҳазм бўладиган, витамин, микроэлемент ва оқсилга бой бўлиши керак. Таомларни кичик ҳажмда барра салат ва кўкатлар билан бирга истеъмол қилиш тавсия этилади.\nБулар — қайнатма шўрвалар, қийма гўштларидан тайёрланган котлетлар, тефтеллар, фрикаделькалар, балиқ гўшти, творог, сувда қайнатиб чала пиширилган тухум, дуккаклилардан тайёрланган суюқ таомлар, арпа бўтқалари.\nШунингдек кўп миқдорда суюқлик ичилиши мақсадга мувофиқ. Турли мева шарбатлари, компотлар, кўк чой, лимон, смородина, занжабил, асал ва малина чойлари шулар жумласидан.\nкоронавирус тўғри овқатланиш\n28.09 15:34 2884\n28.09 09:53 1995\n27.09 14:28 1740\n28.09 13:28 1726\n28.09 22:08 1720\nКеча, 17:39 135 Ўзбекистон\nКеча, 13:41 453 Тиббиёт\nКеча, 10:05 140 Ўзбекистон\n28.09 17:36 192 Ўзбекистон


Соғлом жамият яратувчанликка қодир - Huquq.uz\nСоғлом жамият яратувчанликка қодир\nТиббий тадқиқотлар касалликларнинг 70 фоизи овқатланиш қоидасига амал қилмаслик оқибатида келиб чиқишини кўрсатади. Умрини инсон юрагини ўрганишга бағишлаган америкалик машҳур кардиохирург Майкл Дебейкидан узоқ умр кўришнинг сирини сўрашганида у «Бу инсоннинг ўз қўлида. Агар қовурма овқатлардан воз кечса, одам ўз умрини 15-20 йилга узайтира олади» деб жавоб бергани ҳам бежиз эмас.\nҚолаверса, коронавирус пандемияси нотўғри турмуш тарзи, тўғри овқатланишга эътибор бермаслик қандайоқибатга олиб келишини яққол кўрсатди. Шу боис бу борада давлат сиёсатини янада мус-\nтаҳкамлашни даврнинг ўзи тақозо этади. Давлатимиз раҳбари томонидан 2020 йил 10 ноябрда имзоланган «Аҳолининг соғлом овқатланишини таъминлаш бўйича қўшимча чора-тадбирлар тўғрисида»ги қарор бу йўналишдаги вазифаларнинг ҳуқуқий асоси бўлди.\nҚарорнинг аҳамияти нимада?\nСаломатлик учун муҳиммикроэлемент ва моддаларни инсон организми асосан мева ва сабзавотлардан олади. Бироқ тадқиқотлар шуни кўрсатмоқдаки, юртимиз аҳолисининг 67 фоизи етарлича мева-сабзавот емайди. Бу эса турли касалликларнинг пайдо бўлишига олиб келмоқда.\nШу боис ҳужжатга мувофиқ 2021 йил 1 июндан бошлаб 6-23 ойлик болалар учун уйда тайёрланган овқатларни бойитиш мақсадида мик ронутриент кукуни билан, 6 ойликдан 5 ёшгача бўлган болалар A витамини билан, 2-10 ёшдаги болалар гельминтоз профилактикаси бў йича махсус препаратлар билан бепул таъминланади.\n2022 йил 1 июлдан бошлаб ҳомиладор ва бола эмизувчи аёллар ҳамда 3-15 ёшдаги болаларга йод препарати, 35 ёшгача бўлган аёлларга темир ва фолий кислотаси препарати бепул берилади. Ушбу дори ва витаминларни оилавий шифокорлар тарқатади.\nУн микронутриентлар билан бойитилса…\nҚарорда имтиёзлар ҳам аксини топган. Маълумки, 2019 йилда ишлаб чиқарилаётган ва импорт қилинаётган барча навдаги буғдой унининг 30 фоизигина микронутриентлар билан бойитилгани аниқланган эди. Ваҳоланки, бу каби унни Ўзбекистон аҳолисининг 56 фоизга яқини истеъмол қилади. Жаҳон соғлиқни сақлаш ташкилоти маълумотига кўра, бу борадаги 70 фоиз кўрсаткич ҳам камқонликни анча камайтириш имконини беради. Шу боис 2020 йил 1 апрелдан Ўзбекистонга фақат микронутриентлар билан бойитилган биринчи навли буғдой унини олиб киришга рухсат берилиб, биринчи навли буғдой уни фақат микронутриентлар билан бойитилган ҳолда ишлаб чиқарилиши ва сотилиши ҳам белгиланганди. Мазкур қарор билан эса 2021 йил 1 апрелдан бошлаб, биринчи нав буғдой уни билан бир қаторда олий нав буғдой унини ҳам микронутриентлар билан бойитилган тақдирда республикаҳудудида реализация қилишга рухсат этилади.\n– Болаларнинг ёшлик чоғиданоқ керакли микронутриентлар билан бойитилган таомларни истеъмол қилиши баркамол ўсишини таъминлайди, – дейди Аҳолининг соғлом турмуш тарзини қўллаб-қувватлаш ва жисмоний фаоллигини ошириш маркази директори Барно Одилова. – Бунинг иқтисодий жиҳатдан ҳам самарали экани исботланган. Яъни тадқиқотлар кичик ёшда яхши овқатланиш учун сарф этилган ҳар бир доллар кейинчалик давлат бюджетига 4 доллардан 35 долларгача фойда келтиришини кўрсатган.\nҲақ гап. Чунки бола ёшлигидан илиги тўқ, бақувват бўлиб ўсса касалликка кўп чалинмайди, демак даволаш учун ортиқча харажат қилишга тўғри келмайди.\nТуз, шакар ва ёғ миқдори юқори бўлса…\nҚарорда кўплаб янгиликлар бор. 2021/2022-ўқув йилидан бошлаб мактабгача таълим ташкилотларида «Шахсий гигиена ва жисмоний тарбия асослари» машғулотлари ўтказилиши, умумтаълим мактабларида эса «Саломатлик сабоқлари» дарслари ўтилиши шулар жумласидан. Академик лицей, профессионал ва олий таълим муассасаларининг жисмоний тарбия фани доирасида шу йўналишда машғулотлар ўтказилади. Бир сўз билан айтганда, тўғри овқатланиш ва соғлом турмуш тарзини шакллантиришга доир жараёнларда боғча боласидан нуроний кексаларгача қамраб олинади.\nЯна бир муҳим масала: 2021 йил 1 июлдан таркибида туз, шакар ва ёғ миқдори юқори бўлган маҳсулотлар, шунингдек, соғлиқ учун зарарли бошқа қўшимчалари бор маҳсулотларга белги қўйиш бошланади. Белгилаш 2021 йил июлдан ихтиёрий, 2025 йил 1 январдан мажбурий бўлади. Хўш, тамғалаш нима учун керак?\n– Аввало шуни қайд этиш жоизки, бу ўзгариш мамлакатга олиб кирилган маҳсулотларга ҳам, республикада ишлаб чиқарилган маҳсулотларга ҳам бирдай тааллуқли, – дейди\nСанитария-эпидемиологик осойишталик ва жамоат саломатлиги хизмати раҳбарининг ўринбосари Нурмат Отабеков.\n– Бунда таркибида туз, қанд ва ёғ миқдорини ҳисобга олган ҳолда озиқ-овқатнинг инсон соғлиғи учун хавфсиз ёки зарарли эканини давлат санитария назорати органлари белгилайди. Товарларга ушбу рангли белгиларни қўйишдан мақсад – истеъмолчиларга ишончли маълумотларни етказиш ва фойдали маҳсулотларни танлашига ёрдам бериш.\nЗеро, шакар, ёғ ва тузни ҳаддан ортиқ истеъмол қилиш юрак-қон томири касалликлари, артериал гипертензия, қандли диабетнинг пайдо бўлиши ва ривожланишига олиб келади. Таълим, спорт ва тиббиёт муассасаларида хавфсизлик бел гиси билан тамғаланмаган озиқ-овқатларни сотишга йўл қўйилмайди ҳамда бундай маҳсулотларни реализация қилиш савдо қоидаларини бузиш сифатида баҳоланади.\nУшбу қарор аҳоли саломатлигини мустаҳкамлаш йўлидаги катта қадам бўлди. Зеро, соғлом турмуш тарзига риоя қилинса бундан жамият ҳам, давлат ҳам бирдай фойда кўради.


00:00 / 26.02.2010 | eski savollar | 1215\nАссалому алайкум. Ҳурматли шайҳ ҳазратлари, Сиздан сўрайсиган нарсам қалбдаги касаллик яъни куйикишни давоси. Мени бошқалардан омадим кам эмас, Аллоҳга шукр, лекин баъзида кимнингдир омади келганини эшитсам бироз куйикиш ҳосил бўлади. Илтимос менга ёрдам берсангиз, бундан қандай қутилиш мумкинлигини, унинг давосини тушинтириб берсангиз. Жавобингиз учун олдиндан раҳмат.\nСиз куюниш деб атаётган дард ҳасаддир. Унинг давоси қуйидагича; ҲАСАДНИНГ ДАВОСИМаълумки, ҳасад энг оғир қалб хасталикларидан биридир. Қалб хасталикларини эса, фақат илм ва амал билангина даволаш мумкин. Ҳасадни илм билан даволаш қуйидагича:Аввало, ҳар бир киши ҳасад ўзининг дийну дунё-сига зарар эканини яхши англаб етмоғи лозим. Шу билан бирга, у ҳасад қилинган одамнинг на дийнига ва на дунёсига зарар етказа олмаслигини ҳам тушуниши керак. Балки, унинг ҳасадидан душмани фойда олади.Агар охиратга ва ундаги ҳисоб-китобга иймонни бир тарафга қўйиб туриб, ақл юзасидан иш тутганда ҳам, ҳасадга ўрин йўқ. Чунки, ҳасадчи ўз ҳасади туфайли ич-ичини ейди, қалби дард-аламга тўлади. Аммо, бирор фойда кўрмайди.Неъмат ҳасад қилинган одамдан сизнинг ҳасадингиз туфайли заволга учрамайди. Қандай қилиб дейсизми?Унга неъматни Аллоҳ таоло берган ва Аллоҳнинг Ўзи белгилаган муддатгача давом этади. Бировнинг ҳасади туфайли неъмат тугаб қолмайди. Охиратда унга зарар етмаслиги аниқ. Чунки, неъмат етгани ёки сизнинг ҳасадингиз унга гуноҳ бўлиб ёзилмайди. Балки, ҳасадингиз сабабли мазлум бўлгани учун фойда олиши ҳам турган гап. Бу дунёда унинг фойда олиши сизнинг жизғанак бўлишингиздандир. Чунки, одамларнинг хурсандчилигининг сабабларидан бири душманнинг азобланишидир.Юқорида зикр қилинган нарсаларнинг барчаси ҳасадчи ўзига ўзи душман ва душманига дўст эканини кўрсатади. Бу худди душманини қатл қилиш учун тош отаётган одамга ўхшайди. Биринчи тошни отганда душманига тегмай ўзига қайтади ва ўнг кўзини кўр қилади. Унинг аччиғи яна ҳам аланга олиб, иккинчи тошни отади. Иккинчи тоши ҳам мўлжалга тегмай ўзига қайтади ва чап кўзини ҳам кўр қилади. У ғазаб отига миниб учинчи тошни отади. Тош қайтиб келиб, ўзининг бошини ёради. Душмани эса, соппа-соғ, кулиб, уни томоша қилиб туради.Ушбуларни тафаккур қилган одамнинг қалбида ҳасад олови сўниши турган гап.Ҳасадни амал билан даволаш қуйидагича:Бунда ҳасад дардига мубтало бўлган шахс ҳасади унга қайси амални буюрадиган бўлса, ўшанинг аксини қилиши лозим бўлади. Мисол учун, унга душманини ёмонлашни амр қилмоқда, у уни мақташга ўтсин. Ҳасади унга мутакаббирлик қилишни тавсия қилмоқда, у унга тавозуъ кўрсатсин.Салафи солиҳлардан кўплари ўзини ғийбат қилган шахс ҳақида хабар эшитса, унга ҳадялар юборар эдилар.


BBC Uzbek - Multimedia - Ғарбий Соҳилда қад ростлаётган саройлар кимларга тегишли?\nҒарбий Соҳилда қад ростлаётган саройлар кимларга тегишли?\nСўнгги янгиланиш 13 ноябр 2012 - 12:29 GMT\nЧетда ишлаб қайтган аксарият фаластинликлар бугун Ғарбий Соҳилдаги Мазраъ-Шарқия қишлоғида қаср ва саройларни қаторлаштириб ташлашаётган экан. Мухбиримиз Мурод Шишаний видеолавҳасида батафсилроқ томоша қилинг.\nЧетда ишлаб қайтган аксарият фаластинликлар бугун Ғарбий Соҳилдаги Мазраъ-Шарқия қишлоғида қаср ва саройларни қаторлаштириб ташлашаётган экан.\nУлар қураётган ҳашаматли уйлар сабаб, қишлоқча бугун "Ғарбий Соҳилнинг Майями"си номини ҳам олибди.\nМухбиримиз Мурод Шишаний видеолавҳасида батафсилроқ томоша қилинг.


Бола ота – онаси ҳузуридаги омонатдир. Унинг қалби покиза гавҳардир. У ҳар қандай нақшни қабул қилаверади. Агар яхшиликка ўргатилса, ўшандай ўсади. Унинг савобига ота – онаси ва мураббийси шерик бўладилар. Агар ёмонликка ўргатилса, ўшандай ўсади. Унинг гуноҳи валийсига бўлади. Валий уни сақлаши, таълим – тарбия бермоғи лозим. Унга яхши ахлоқларни ўргатсин. Уни ёмон болалардан сақласин. Неъматларга қизиқишга одатлантирмасин. Уни зебу зийнатга ружуъ қўйишга қизиқтирмасин. Токим катта бўлганда зебу зийнат ортидан юриб умрини зое қилмасин.\nОта – она болани кичиклигидан, умрининг аввалги кунларидан эҳтиёкорлик билан кузтаиб бориши керак. Уни фақатгина диндор ва ҳалол ейдиган аёлга эмиздирсин. Ҳаромдан ҳосил бўлган сутда барака бўлмайди.\nБолада пайдо бўладиган сифатларнинг аввалгиси таомга ўчлик бўлади. Шунинг учун ота – она унга овқатланиш одобларини таълим берсин.\nБаъзи вақтларда фақат нон ейишга одатлантирсин. Токи нонга бошқа нарсани қўшиб емоқни лозим деган хаёлга бормасин.\nОта – она боласига кўп овқат ейишни ёмонлигини сингдиради. Кўп таом емоқ ҳайвонлар иши эканини тушунтиради.\nЎғил болаларга оқ рангли кийимлар кийиш яхши экани, рангдор ва ипак кийимлар аёлларга хослиги тушинтирилади. Болани сернеъмат ҳаёт кечиришга одатланган болаларга қўшмаслик керак бўлади.\nВақти келганда мактабга бериб Қуръон, ҳадис ва яхшиларнинг қисаларини таълим бериш бошланади. Шу тариқа унинг қалбига аҳли солиҳларнинг муҳаббати солинади. Ишқнинг зикри бор шеърларнинг ёдлашига йўл қўйилмайди.\nБаъзи ҳолатларда мазкур ишларга хилоф нарсани қилса, ўзини билмаганга солиб унинг айбини ошкор қилмаслик керак. Агар ўша номаъқул нарсани яна қайтадан қилса, ҳеч кимга билдирмай жазолаш ва одамлар билиб қолса уят қилишларини уқтирган яхши. Аммо жазони кўпайтириб юборилмасин. Чунки бу нарса боланинг бетини қатириб қўяди. Кейин уялмай ҳар нарсани қилишга одатланиб қолади. Ота боласи ҳузурида ўз ҳайбатини сақлаб туриши керак.\nОна боласини отаси ила огоҳлантириб турсин. Отангга айтаман каби гаплар билан. Кундузи ва бевақт ухлашга болани одатлантирмаслик керак. Бунда у дангасаликка ўрганиб қолади. Кечаси ухлашни ман қилинмайди. Аммо ётар жойини юмшоқ қилинмайди.\nБола ўзи билан бирга яшайдиганлар нисбатан тавозули бўлишга ва уларни ҳурматлашга одатланиши лозим.\nБолани ўзига ўхшаган болаларнинг нарсасини тортиб олишига йўл қўйилмайди. Унга бировнинг нарсасини олиш пасткашлик экани ўқтирилади.\nБолага тилло ва кумушга муҳаббат қўйиш ёмонлигини тушунтириш лозим.\nБолага ўтирган жойида туфурмаслик, бурун тозаламаслик, бировнинг олдида эснамаслик, бир оёғининг устига иккинчисини қўймаслик ва кўп гапирмаслик каби нарсалар таълим берилади.\nБолани уят сўзларни гапиришдан ва уят сўзларни гапирадиганларга қўшилишдан ман қилинади. Зотан боланинг муҳофаза қилиш, уни ёмон улфатлардан сақлашдан иборатдир.\nБола ота – онасига ва устозига итоат қилишга одатланиши жуда ҳам зарур.\nБола етти ёшга етганда уни намоз ўқишга буюрилади. Ўрганиши учун таҳоратсиз юрмасликка одатлантирилади. Уни ёлғон ва хиёнатга яқин келмасликка одатлантирилади. Ўсмирлик чоғи яқинлашганда ундан ўша пайтда керакли бўладиган нарсалар талаб қилинади…\nҲар бир мураббий билиб олиши лозим нарсалардан бири болани ёшлигидан аҳли солиҳ бўлиб ўсишига аҳамият бериш кераклигидир. Агар бу иш амалга ошса яхшилик боланинг қалбида тошга нақш солгандек собит бўлиб қолади.\nБунда ўтган салафи солиҳларимиздан ўрнак бўладиган тажрибалар кўп қолган. Саҳл ибн Абдуллоҳ қуйидагиларни айтади: «Чамаси уч ёшли бола эдим. Кечаси уйғониб тоғам Муҳаммад ибн Сиворнинг намоз ўқишига назар солиб турар эдим. Бир куни тоғам менга:\n«Сени яратган Аллоҳни зикр қиласанми?» деди.\n«Тилингни қимирлатмасдан, қалбингда уч марта, «Аллоҳ мен билан, Аллоҳ менга назар солиб турибди, Аллоҳ менинг гувоҳим» дегин», деди.\nМен у сўзлари бир неча кеча айтдим ва тоғамга хабарини бердим. У менга:\nМен уни ҳам қилдим. Бир муддатдан сўнг қалбимда унинг ҳаловатини сездим. Бир ўтгандан кейин тоғам менга:\n«Мен сенга ўргатган нарсани ёдалб олгинда, то қабрга киргунингча уни давом қил», деди.\nМен у ишни йиллар давомида узуликсиз қилиб юрдим. Уларнинг ҳаловотини ичимда топдим. Сўнгра тоғам менга:\n«Эй Саҳл! Аллоҳ у билан бирга бўлган, унга назар солиб турган ва унинг устидан гувоҳ бўлган одам, У зотга осий бўладими? Маъсиятдан ҳазир бўлс!» деди.\nКейин мактабга бориб, олти – етти ёшимда Қуръонни ёд олдим. Сўнг нафл рўзани кўп тутадиган бўлдим. Ейдиган таомим арпа нони бўлди. Ундан кейин кечаларни бедор бўлиб ибодатла ўтказадиган бўлдим».\nСаҳл ибн Абдуллоҳдан келтирилган бу қисса боланинг тарбиясига, хусусан, руҳий тарбиясига кичиклигидан аҳамият бериш унинг яхши одам бўлиб етишишида қанчалар муҳим эканини яққол кўрсатиб турибди. Биз ҳам бундан ўрнак олишимиз керак.


Хозирги вақтда: 17 сен 2019, 19:59\nВа алайкум ассалом! 6 ёшли фарзандингиз учун араб тилига ихтисослашган ўқув маскани йўқ. Ўзингиз уйда, ўйин тарзида дарс қилиб шуғулланишингизни маслаҳат берамиз . Астойдил хоҳласангиз, фарзандингиз учун шуғулланишга вақт топасиз. Шундай оналар борки, араб тилини билишмайди. Сиз эса билар экансиз, ...


«БОБУРНОМА» - Ўзбекистон овози газетаси\nкўп ўқиладиган биографик асар\nБуюк Британиянинг нуфузли «The Economist» нашрида шоҳ ва шоир Заҳириддин Муҳаммад Бобур ҳақида мақола эълон қилинди. Уни бироз қисқартирилган ҳолда эътиборингизга ҳавола этяпмиз.\n“Агар тарихни кузатадиган бўлсак, Афғонистонни эгаллаш ҳар доим қийин бўлган. Темурий саркарда Бобурнинг «Бобурнома» асарида бу ҳақда жуда кўплаб тарихий маълумотлар келтирилган.\nБобурнинг қабри Кобулдаги боғда жойлашган. Фуқаролар уруши даврида унга бироз зарар етганди. Айни пайтга келиб ҳаммаси жойида. Бу ерга кўплаб зиёратчилар келади. Улар турли жонлиқлар сўйиб, қурбонлик қилишади. Боғда меҳнат қилаётган инсонларга ёрдам кўрсатишади.\nБобур Фарғона водийсида туғилган. У Амир Темур давлатининг пойтахти бўлган\nСамарқандни қўлга киритишни доимо орзу қилган. Кўзлаган мақсадига ета олмаганидан кейин Кобулга келиб ўрнашган.\nШундан сўнг у буюк империя қуриш йўлидаги ҳаракатларини бошлади. Афғонистондан то Ҳиндистоннинг жанубигача бўлган ҳудудда ўзининг салтанатини барпо этди. Бобур жаҳон маданияти ривожига жуда катта ҳисса қўшган шахс. У бутун умри давомида автобиографик асар бўлмиш «Бобурнома»ни ёзди. Бугунги кунда ҳам машҳур одамларнинг ўз даври ҳақида ёзган китоблари нашр этилмоқда. Бироқ «Бобурнома» уларнинг барчасидан ҳар томонлама устун турадиган китобдир.\n«Бобурнома»да бўлиб ўтган воқеалар рўй-рост ҳикоя қилинган. Мен жуда кўп давлат раҳбарларининг китобларини ўқиганман. Улар орасида ўзининг хатоларини тан олиб, ҳаракатларига танқидий баҳо бергани йўқ ҳисоби. Шу пайтгача фақат Бобур бу мардонавор ишни амалга оширган.\nКитоб муаллифининг юз берган ҳодисаларни борлигича, рўй-рост ёзгани эътиборга сазовордир. Айнан шунинг учун ҳам «Бобурнома» тарихий асарлар ичида энг кўп ўқиладигани, таржима қилинадигани, чоп этиладиганидир.\nБэмбер Гаскойн бу китобга таъриф берар экан, «Бундай тафаккурни чархлайдиган китоб ҳар доим ҳам яратилавермайди», дейди. «Бобурнома» биринчи марта 1922 йилда инглиз тилига таржима қилинган.\nБобурнинг буюклиги биринчи навбатда, унинг насаби билан боғлиқ. У Соҳибқирон Амир Темур авлодидан.\nБобур 12 ёшга кирганида унинг отаси оламдан ўтади. Шундан сўнг тахтга чиққан подшоҳ 13 ёшида Самарқандни қўлга киритиш мақсадида йўлга чиқади. Аммо минг афсуски, у ўз ниятига ета олмайди.\nБу уриниш яна бир неча марта такрорланишига қарамасдан, мурод ҳосил бўлмайди. Аксига олиб, Андижон тахти ҳам кўлдан кетади. Муаллақ қолган Бобур салтанатсиз подшоҳга айланади. Хизматидагиларнинг аксарияти уни тарк этади. Яқинларининг бу хиёнати яна зарба бўлади. У машъум, беқарор кунлар ҳақида ёзар экан, жумладан, шундай дейди: «Бу мен учун жуда оғир бўлганди...». Ўшанда у бор йўғи 14 ёшда эди.\nБир муддат тоғ-тошларни маскан тутган Бобур чора-тадбирсиз қолиб, кам сонли лашкари билан Кобулни эгаллашни ихтиёр этади.\nУнинг бу сафарги юриши омад келтиради. Кобул эгалланади.\nБобур табиатни жуда севган. Буни «Бобурнома»даги қайдлардан ҳам билса бўлади. Шунинг учун ҳам у қадами теккан жойларнинг табиати, ҳайвонот олами ҳақида батафсил маълумотлар қолдирган.\nБобурнинг кундалигидан нафақат ўзининг, балки бошқа шоирларнинг шеърлари ҳам ўрин олган. У ҳар доим оддий, тушунарли тилда ёзиш тарафдори бўлган. Бу ҳақда ўғли Ҳумоюнга ёзган хатида ҳам тўхталиб ўтади.\nЗаҳириддин Муҳаммад Бобур ўз салтанатини янада кенгайтириш мақсадида Ҳиндистонни эгаллаш стратегиясини ишлаб чиқади. Жануб томондан ҳинд диёрига кириб борган Бобур Панипат жангида Султон\nИброҳим Лўдий қўшинини мағлубиятга учратади.\nШундан сўнг Бобур ўз салтанатини мустаҳкамлашга киришади. Лекин у бир умр ўз ватанини соғиниб, қўмсаб яшади. Айниқса, унинг табиати, ҳавоси, шириндан-шакар меваларини ҳеч унута олмади.\nШоҳ ва шоир Деҳлида ҳам Кобулда бўлгани сингари боғлар барпо эттирди. Унинг бир қатор дўстлари Ҳиндистоннинг иссиқ ҳавосига чидай олмай Кобулга қайтиб кетишди.\nВақт ўтган сари Бобурнинг саломатлиги ёмонлашиб бораверди. У 47 ёшида оламдан кўз юмди...”